Marts kan være en kold og grå fornøjelse - i hvert fald hvis man tilbringer måneden under danske himmelstrøg. Derfor er der godt nyt til rejselystne danskere, der ikke kan vente med at smide vinterjakken lidt tidligere end, det danske vejr tillader.

Den 25. marts 2012 åbner nemlig hele to ruter til Barcelona. En fra København og en fra Aalborg Lufthavn, der fra nytår skal udvides, for at give plads til flere afgange. Det er det spanske luftfartselskab Vueling, der åbner ruterne med to ugentlige flyvninger fra Aalborg og fire fra København. Vueling vil konkurrere med andre lavprisselskaber, og prisen på turene starter på 59,99 euro (knap 450 kr.) hver vej. Passagerne vil blive fragtet i en Airbus A320 med plads til 180 rejsende, skriver cphtraveller.dk. Allerede fra tirsdag d. 1. november kan man dog komme på vingerne med Vueling, da luftfartselskabet overtager tre af syv ugentlige flyvninger mellem Madrid og København for selskabet Iberia.